EN KJEMPE: Denne breiflabben er den største i verden som er fanget, iallfall som har blitt dokumentert. Foto: Privat

Fanget verdens største breiflabb

(VG Nett) - Vi tenkte at dette var mye veldig god mat, sier en av fiskerne som fanget verdens største breiflabb.

Andreas Fosse

9. februar 2010

Artikkelen er over ti år gammel

Det var tirsdag formiddag på Hjelmås i Hordaland at Kåre Haugland og John Arne Mostraum, begge to drevene hobbyfiskere på 54 år, fikk en kjempeoverraskelse da de skulle dra opp garnet.

Der lå det nemlig en breiflabb på nesten 100 kilo. Den var det ikke enkelt å få om bord i båten.

- Begynte å revne

STOLT: John Arne Mostraum smiler stolt ved siden av kjempebreiflabben de fanget tirsdag formiddag. Foto: Privat

- Garnet begynte å revne, så vi turte ikke å dra det opp. Vi fikk festet et tau rundt halen på fisken, og ved hjelp av båtshaken, som vi stakk inn i kjeften på den så han bet til, fikk vi hodet over kanten, sier Mostraum til VG Nett om rekordfangsten.

Breiflabben ble så dratt bak i den 19-fots store båten «Slabben».

- Hvordan tar man livet av en sånn breiflabb?

NYTER FANGSTEN: Kåre Haugland nyter fangsten etter at breiflabben på nesten 100 kilo er kommet i land. Foto: Privat

- Vi måtte bare gi ham et par kakk, dra litt til med en svær planke, og så stikke en kniv i ham, sier Mostraum.

- Har fisk for en stund

Deretter ringte mennene til en kamerat med truck som kom for å hjelpe dem med å frakte fisken i land. På kaien i Leknes fikk de ved hjelp av tauet i halen og trucken løftet opp breiflabben, og bilder ble tatt. Folk som var på kaien, strømmet til for å se kjempen.

Deretter ble fisken filetert mens den hang fra kroken. Mostraum tipper at man fikk en 20 til 25 kilo rent fiskekjøtt fra beistet som ble veid til 99,4 kilo.

- Vi eter mye fisk, men nå har vi jo for en stund. Så vi får dele litt med slekt og venner, sier Mostraum.

- Var dere nervøse da dere så fisken i garnet?

- Vi var redd for å miste den, ler han.

- Helt vanvittig

Havforskningsinstituttet var også på kaien for hente hodet til breiflabben. De viste stor interesse.

- Dette er fiskestørrelser vi bare har hørt rykter om tidligere. Den størrelsen er bare helt vanvittig, sier Otto Bjelland ved Havforskningsinstituttet til BA.no.

Breiflabben er den største som har vært dokumentert på verdensbasis. Forrige rekord var på 79 kilo, og denne hadde 20 kilo rogn. Tirsdagens fangst var helt uten.

Publisert: 09.02.10 kl. 22:12

Mer om Utrolige historier Fritidsfiske